የአዲስ አበባ ከተማ አስተዳደር ገቢዎች ቢሮ በ15 ቀናቶች ውስጥ ከ57 ሚሊዮን ብር በላይ ገቢ ሰበሰበ . ከ700 ሚሊዮን ብር በላይ ውዝፍ ዕዳ ሰረዘ
አዲስ አበባ:- የአዲስ አበባ ከተማ አስተዳደር ገቢዎች ቢሮ ለግብር ከፋዮች ባሳለፈው የግብር ምሕረት ውሳኔ ተጠቃሚ ከሆኑ ግብር ከፋዮች ከ57 ሚሊዮን ብር በላይ ገቢ መሰብሰቡን አስታወቀ። ቢሮው በተጠቀሰው ጊዜ ውስጥ ከ700 ሚሊዮን ብር በላይ ውዝፍ ዕዳ መሰረዙንም ጠቁሟል።
በቢሮው የግብር አወሳሰን ዳይሬክተር ወይዘሮ ሰብለ በላይነህ በተለይ ለአዲስ ዘመን ጋዜጣ እንደገለጹት፤ ለግብር ከፋዮች ከግንቦት 27 እስከ ሰኔ 26 ቀን 2012 ዓ.ም ድረስ ለ30 ቀናት የሚቆይ የግብር ምሕረት ውሳኔ ያስተላለፈ ሲሆን፤ ከግንቦት 27 እስከ ሰኔ 12 ቀን ባሉት 15 ቀናት በውሳኔው ተጠቃሚ ከሆኑ 632 ግብር ከፋዮች ከ57 ሚሊዮን ብር በላይ ገቢ ሲሰበስብ፤ ከ700 ሚሊዮን ብር በላይ ውዝፍ ዕዳ ለግብር ከፋዮቹ ምህረት አድርጓል።
እንደዳይሬክተሯ ማብራሪያ፤ መንግሥት የኮሮና ቫይረስ ወረርሽኝ በግብር ከፋዮች ላይ እያሳደረ ያለውን ተጽዕኖ ከግምት ውስጥ በማስገባት የበኩሉን ወጪ በመጋራት የተቀዛቀዘውን ኢኮኖሚ ለማነቃቃት፣ የምርትና አገልግሎት እጥረት እንዳይከሰትና ዜጎች
 ከሥራ ገበታቸው እንዳይፈናቀሉ የሚኒስትሮች ምክር ቤት ለግብር ከፋዮች ምህረት እንዲደረግላቸው ውሳኔ አስተላልፏል። 
ምክር ቤቱ ያሳለፈውን ውሳኔ ተከትሎ የገቢዎች ሚኒስቴር የግብር ምህረት ውሳኔውን የአፈጻጸም መመሪያ ለክልሎችና ለከተማ አስተዳደሮች ያወረደ ሲሆን፤ ቢሮው የወረደውን መመሪያ መሠረት በማድረግ ያጠናውን ጥናት ለከንቲባ ጽሕፈት ቤቱ ካቢኔ አቅርቦ ከግንቦት 27 ቀን ጀምሮ እስከ ሰኔ 26 ቀን 2012 ዓ.ም ባለው አንድ ወር ጊዜ ውስጥ ግብር ከፋዮች በግብር ምህረት ውሳኔው ተጠቃሚ እንዲሆኑ መመሪያውን ለቅርንጫፍ ጽሕፈት ቤቶች መላኩን ዳይሬክተሯ ተናግረዋል።
ዳይሬክተሯ ካቢኔው ባጸደቀው የግብር ምህረት ውሳኔ መሠረት ከ1997 እስከ 2007 ዓ.ም ድረስ ባለው በጀት ዓመት እንዲሁም ከ2008 እስከ 2011 ዓ.ም ሂሳባቸውን የሚዘጉ ግብር ከፋዮችን የውሳኔው ተጠቃሚ የሚያደርግ መሆኑን ገልጸው፤ ከ1997 እስከ 2007 ዓ.ም ድረስ የግብር ዕዳ ያለባቸው ግብር ከፋዮች መቀጮ፣ ወለድና ፍሬ ግብር ሙሉ በሙሉ እንዲሰረዝላቸው ውሳኔ መተላለፉን ተናግረዋል። 
ዳይሬክተሯ 214 ሚሊዮን 744ሺ 666 ብር ፍሬ ግብር፤ 240 ሚሊዮን 445ሺ 879 ብር ቅጣትና
 176 ሚሊዮን 786ሺ 901 ብር ወለድ በድምሩ 631 ሚሊዮን 977 ሺ 446 ብር ውዝፍ ዕዳ እስከ 2007 ዓ.ም የነበረባቸው 182 ግብር ከፋዮች ያለባቸው ዕዳ እንዲሰረዝላቸው ከግንቦት 27 እስከ ሰኔ 12 ቀን 2012 ዓ.ም ባሉት 15 ቀናቶች ውስጥ ማመልከቻ በማስገባታቸው ዕዳቸው ሙሉ በሙሉ እንደተሰረዘላቸው ገልጸዋል።
በሁለተኛው ምድብ ከ2008 እስከ 2011 ዓ.ም ሂሳባቸውን የሚዘጉ ግብር ከፋዮችን የውሳኔው ተጠቃሚ የሚሆኑበትን አስመልክቶ ዳይሬክተሯ እንደገለጹት፤ በዚህ ምድብ ያሉ ግብር ከፋዮች ፍሬ ግብሩን በአንድ ወር ውስጥ ሙሉ ለሙሉ መክፈል ከፈለጉ ወይም ከተስማሙ ወለድና መቀጮው ሙሉ ለሙሉ ተነስቶላቸው ከፍሬ ግብሩም 10 በመቶ ቅናሽ የሚደረግላቸው ይሆናል፡፡ በአንድ ወር ወይም በሰላሳ ቀን ውስጥ ፍሬ ግብሩን መክፈል ካልፈለጉ ወይም ካልቻሉ ደግሞ 25 በመቶውን ቅድሚያ መክፈል ግዴታቸው ሆኖ 75 በመቶውን ደግሞ በአንድ ዓመት ውስጥ ከፍለው ሲያጠናቅቁ ወለድና ቅጣት እንዲነሳላቸው ተወስኗል። 
ዳይሬክተሯ ከግንቦት 27 ቀን እስከ ሰኔ 12 ቀን ባሉት 15 ቀናቶች ውስጥ 295 ግብር ከፋዮች ካለባቸው ፍሬ ግብር ውስጥ 25 በመቶውን በአንድ ወር ጊዜና 75 በመቶን ደግሞ በአንድ ዓመት ውስጥ ለመክፈል
 መስማማታቸውን ጠቁመው፤ እነዚህ ግብር ከፋዮች በገቡት ስምምነት መሠረት በዓመት 53 ሚሊዮን 786 ሺ 253 ፍሬ ግብር መክፈል የሚጠበቅባቸው ሲሆን፤ ከዚህ ውስጥ 25 በመቶን ወይም 13 ሚሊዮን 786ሺ 652 ብር ከወዲሁ መክፈላቸውን ተናግረዋል። 
ዳይሬክተሯ በአንድ ወር ውስጥ ፍሬ ግብሩን ሙሉ ለሙሉ በመክፈል 10 በመቶ ከፍሬ ግብሩ በሚደረገው ቅናሽ ተጠቃሚ ለመሆን 476 ግብር ከፋዮች በ15 ቀናት ውስጥ ያመለከቱ ሲሆን፤ ከነዚህ ውስጥ 337 ግብር ከፋዮች 44 ሚሊዮን 85ሺ 815 ብር ያለባቸውን ፍሬ ግብር በአንድ ጊዜ በመክፈላቸው 4 ነጥብ 4 ሚሊዮን ብር ከፍሬ ግብሩ ተቀናሽ የተደረገላቸው ከመሆኑ ባሻገር 29 ሚሊዮን ብር ወለድና 39 ሚሊዮን ብር ቅጣት በተጨማሪ ተሰርዞላቸዋል ብለዋል።
በአጠቃላይ ከግንቦት 27 እስከ ሰኔ 12 ቀን 2012 ዓ.ም ድረስ ባለው 15 ቀናቶች ውስጥ 268 ግብር ከፋዮች ከግብር ዕዳ ነፃ መሆናቸውን የሚገልጽ የምስክር ወረቀት መሰጠታቸውን ዳይሬክተሯ ጠቁመው፤ በነዚህ ቀናት ውስጥ በድምሩ ከ57 ሚሊዮን ብር በላይ ገቢ ሲሰበሰብ በአንጻሩ 10 በመቶውን ማበረታቻ ጨምሮ 704 ሚሊዮን 377ሺ 446 ብር ውዝፍ ዕዳ ለግብር ከፋዮች መሰረዙን ተናግረዋል።
አዲስ ዘመን ሰኔ 17/2012
ሶሎሞን በየነ